Huoltamon kommenttien perusteella on mahdollista, että sekaisin menneitä polttoaineita oli myynnissä jo juhannusviikolla.

S-Market Sotkamon Facebook-sivuilla tiedotettiin maanantaina illalla, että Sotkamon ABC on suljettu toistaiseksi. ABC:llä epäillään karmeaa erehdystä.

- Epäilys on, että polttoaineet ovat menneet sekaisin säiliöissä, Facebookissa tiedotettiin illalla.

Paikalliselta autokorjaamolta kerrottiin Iltalehdelle tiistaiaamuna, että rikkinäisiä autoja tulvii korjaamolle.

- Autoja on tullut ja tulee koko ajan, korjaamolta kerrotaan.

S-market Sotkamon Facebook-päivityksessä kirjoitettiin, että ongelmia on ilmennyt dieselautoissa. Päivityksessä on kuitenkin lukuisia kommentteja paikallisilta, joissa kerrotaan, että ongelmia olisi myös bensa-autoissa.

Korjaamolta vahvistetaan, että huoltoon on tuotu sekä diesel- että bensa-autoja. ABC:lta ei ole kommentoitu, kuinka kauan " vääriä " polttoaineita on mahdollisesti myyty.

Huoltamolta kuitenkin kerrotaan, että rikkinäisiä autoja alkoi tulla jo viime viikon loppupuolella - tämä tarkoittaisi sitä, että sekaisin menneitä polttoaineita oli myynnissä jo juhannusviikolla.

- Silloin ei vielä tiedetty, mikä autoja vaivaa.

S-ryhmä kertoi saaneensa asiasta tiedon asiakkaalta maanantaina kello 14.

Autoja on alkanut tulla lisää, kun huhut polttoainetankkien sekoittumisesta alkoivat levitä. Huoltamolta arvellaan, että määrä kasvaa nyt, kun asia vahvistui.

Huoltamolla uskotaan, että autot saataisiin kuntoon, kun järjestelmät saadaan puhdistettua. Oireita saattaa tulla kuitenkin myös jälkeenpäin.

Rikkinäisten autojen omistajat ovat valitelleet Facebookissa S-ryhmän huonoa tiedotusta. Huonot tunnelmat ovat näkyneet myös korjaamolla.

- Ihmisillä on pelonsekaisia tunteita, mitä tuleman pitää. Saako korvauksia koskaan ja missä kunnossa autot ovat jatkossa, huoltamolta kuvaillaan ihmisten ajatuksia.

Sotkamon ABC on polttoainekohun keskellä. TOMI VUOKOLA/AL

Juttua muokattu kello 8.40: Lisätty tietoja.